Dag 3 1 Samuël 1:20 ’n Mens sien in die tyd wat Elkana-hulle weer by die huis is dat Hanna swanger geword het. As die bevalling se tyd gekom het, sien Hanna die verhoring van haar gebed. Sy kry nie net ’n kind nie. Sy kry ’n seun waar sy die HERE om gevra het. Sy bely ook dat dit nie toevallig is nie. Sy maak duidelik dat hierdie seuntjie die naam Samuël moet kry. Hierdie naam wat beteken: “Van die HERE gevra”. Dit is ’n pragtige belydenis. ’n Belydenis waarin ook haar dank deurklink. Sy het nie net om hierdie seuntjie gebid nie. Sy dank die HERE ook in die naam wat sy hom gee. Ons bid dikwels om baie dinge. Wat doen ons as ons dit van die HERE gekry het? Dank ons dan of vind ons dit eintlik heel gewoon dat die HERE dit op die gebed vir ons gegee het? Hoe belangrik is dit om regtig raak te sien dat die HERE uit genade ons gebede verhoor en om Hom daarvoor te dank. As jy daarvoor leer dank, sien jy raak dat as die HERE bepaalde dinge niet vir jou gee nie Hy nogtans so baie ander dinge vir jou gee wat jy nie verdien het nie. Die seuntjie kry die naam Samuël: “Van die HERE gebid”. Hanna het om hierdie kind gevra. Die volk van God het eeue lank gebid om die een kind wat die Verlosser sal wees. Toe Maria haar eerste kindjie gekry het, het sy geweet dat Josef en sy Hom die naam Jesus moet gee. Die HERE het dit voorgeskryf. Die naam wat beteken dat die HERE gekom het om Sy volk te verlos. Gebedsverhoring!